

*THEOT Micah in EMML 1481*

Ff. 189v–192r
For the book of Micah the following people were involved in creating drafts 1 through 3:
Anke Gorman, Steve Delamarter, Jeremy Brown, Garry Jost, Curt Niccum, Sam Aldridge, Shaun Short;
draft 4, Daniel Assefa; draft 5 Ralph Lee

*Nota bene:* images may be viewed at the University of Hamburg Betamasaheft website at vHMML at <https://w3id.org/vhmml/readingRoom/view/203313> (starting at image 203)

**Mic 1:01** ቃለ እግዚአብሔር ዘኮነ ኀበ ሚክያስ ወልደ ሞራት በመዋዕለ ኢዮአታም ወአካዝ ወሕዝቅያስ ነገሥተ ይሁዳ ዘርእየ በእንተ ሰማርያ ወበእንተ ኢየሩሳሌም።

**Mic 1:02** ስምዑ አሕዛብ ወታጽምእ ምድር ወኵሎሙ እለ ይነብሩ ውስቴታ ወይኩንክሙ እግዚእ እግዚአብሔር ሰማዕተክሙ። እግዚአብሔር ውስተ ቤተ መቅደሱ፡

**Mic 1:03** ናሁ እግዚአብሔር ይወፅእ እምቤቱ ወይወርድ ዲበ መልዕልተ ምድር።

**Mic 1:04** ወያንቀለቅሉ አድባር በታሕቱ ወይትመሰው አውግር ከመ ሰምዕ ዘእምቅድ ገጸ እሳት ወከመ ማይ ዘይውኅዝ እምአድባር፡

**Mic 1:05** ዝንቱ ኵሉ ዘይከውን በእንተ ኃጢአቱ ለያዕቆብ ወበእንተ ጌጋዮሙ ለቤተ እስራኤል። ምንትኑ ኃጢአቱ ለያዕቆብ አኮኑ ሰማርያ ምንትኑ ጌጋዮሙ ለቤተ ይሁዳ አኮኑ ኢየሩሳሌም።

**Mic 1:06** ወእሬስያ ለሰማርያ ከመ ልገተ ዓቃቤ ወይን በገዳም ወእነሥቶ ለእበኒሃ ወአንሕሎ ወእከሥት መሠረታቲሃ፡

**Mic 1:07** ወይሰበሩ ኵሎ ግልፎሃ ወይውዕዩ በእሳት ኵሉ ደነስ ወአጠፍእ ኵሎ ጣዖታ እምደነሰ ዝሙታ።

**Mic 1:08** በእንተ ዝንቱ ትበኪ ወትላሑ ወተሐውር ዕራቃ ዘእንበለ አሣዕን። ወትበኪ ከመ ከይሲ ወትላሑ ከመ አዋልደ ሴርኖን፡

**Mic 1:09** እስመ ጸንዓ መቅሠፍታ እስመ መጽአት እስከ ይሁዳ ወበጽሐት እስከ አንቀጽ ሕዝብየ እስከ ኢየሩሳሌም።

**Mic 1:10** ኢትንግሩ ውስተ ጌት ብከዩ ኢትብክዩ ውስተ ቤት መሬተ ወሐመደ ደዩ ውስተ ርእሱ ለኃሣርክሙ ኅልፊ።

**Mic 1:11** እንተ ትነብሪ ሠናየ ውስተ አህጉርኪ ወ(ኢት)ወፅኢ እንተ ትነብሪ ውስተ ሰናኦር ወይበክዩ ምስሌኪ አብያተ ዘጎርኪ። ወእነሥእ እምኔኪ በመቅሠፍት ወበፃዕር፡

**Mic 1:12** እምይእዜሰ አልብኪ ሠናይተ ንበሪ ሕምምተኪ እስመ ወረደት መቅሠፍት እምኀበ እግዚአብሔር ላዕለ አናቅጸ ኢየሩሳሌም።

**Mic 1:13** ድምፀ ሠረገላ ወአፍራስ ላዕለ እንተ ትነብር ለኪሶ ምልክተ ኃጢአት ይእቲ ለወለተ ጽዮን እስመ በላዕሌኪ ተረክበ ጣዖተ እስራኤል።

**Mic 1:14** በእንተ ዘፈነውኪ ሐዋርያተ ውስተ መክፈልተ ጌት ከንቱ ለከንቱ ለቤተ እስራኤል ወዓርቁ አብያተ እስራኤል፡

**Mic 1:15** ወይወስድዎሙ ለሰብአ ለኪሶ ኀበ መዋርስት እስከ አዶላም ይመጽእ ክብራ ለወለተ እስራኤል።

**Mic 1:16** ገምዒ ርእሰኪ ወተላጸዪ ላዕለ ደቂቅኪ ልሕድ አርኅቢ ብርሃተኪ ከመ ንስር እስመ ፄወውዎሙ እምኀቤኪ

**Mic 2:01** አሌሎሙ እስመ መከሩ እኩየ ወገብሩ ኃጢአተ በውስተ ምስካቦሙ ወበጽባሕ ፈጸምዎ እስመ ተእኅዙ እደዊሆሙ በእግዚአብሔር፡

**Mic 2:02** ወፈተው ገራውሃ ወሄዱ አብያተ ወተዓገሉ እጓለ ማውታ ወበርበርዎ ለብእሲ ምስለ ቤቱ። ወመሠጡ ብእሴ ምስለ ርስቱ።

**Mic 2:03** ወበእንተዝ ከመዝ ይቤ እግዚአብሔር ናሁ አነ እመክር እኩየ ላዕለ ዝንቱ ሕዝብ ከመ ኢያንሥኡ ክሳዶሙ ወኢየሐውሩ እንከ ርቱዓ። እስከ ታወግቦሙ ዕለት እኪት፡

**Mic 2:04** ውእተ አሚረ ይሜስሉ ላዕሌክሙ ምሳሌ ወታስቆቅው ሰቆቃወ ወትብሉ ኃሠርነ ወሐርተምነ ወይሰፍርዋ በሐብል ለምድረ ሕዝብየ ወአልቦ ዘይከልእ ወየኃድግ። ወይትካፈሉ ገራውሂክሙ፡

**Mic 2:05** በእንተ ዝንቱ ኢትረክቢ ዘየዓውድ ለኪ ሐብለ ዲበ መክፈልትኪ። እምውስተ ማኅበረ እግዚአብሔር፡

**Mic 2:06** ኢትብክዩ ወኢታንብዑ ወኢትብክዩ በእንተ ዝንቱ እስመ ኢየኃድግ ኃሣረክሙ፡

**Mic 2:07** ዘይቤ ቤተ ያዕቆብ አምዕዑ መንፈሰ እግዚአብሔር ለእመ ዝንቱ ምግባሩ አኮኑ ነገርየ ሠናይ ለእመ ርቱዓን የሐውሩ ቦቱ ወያሜልኡ ቅድመ።

**Mic 2:08** ወሕዝብየሰ እለ ተቃወምዋ ቅድሜሃ ለሰላሞሙ ወይፃረርዋ ወሰለብዎ ኲናቶ ወአኅደግዎ ቱክልቶ ወይቀጠቅጥዎ ወስተ ቀትል።

**Mic 2:09** ወበበይነ ዝንቱ ይገድፍዎን ለአንስትያ ሕዝብየ ይወፅአ እምውስተ ትርሲተ አብያቲሆሙ ወሰደድዎሙ እስመ እኩይ ምግባሮሙ ተንሥኡ አድባር እለ እምፍጥረተ ዓለም፡

**Mic 2:10** ወተንሥኡ ወሑሩ እስመ ኢኮነት እንቲአክሙ ዛቲ ዕረፍት በእንተ ር‹ኩ›ስክሙ ጠፋእክሙ ወኃለቅክሙ፡

**Mic 2:11** ወጐየይክሙ ዘአልቦ ዘይዴግነክሙ።ጋኔነ አቀመ ለከ መንፈሰ ሐሰት ወአውፃሕከ ሎቱ ወይነ ወፄተሉ ወይከውን በነፍኒፎሙ ለዝንቱ ሕዝብ፡

**Mic 2:12** ይትጋባእ ያዕቆብ ምስለ ኵሉ። አስተጋብኦ አስተጋብኦሙ ለተረፈ እስራኤል ወእሬስያ ኅቡረ ለሚጠቶሙ ከመ አባግዕ ውስተ መጽብብ ወከመ መርዒት ውስተ ምብያቲሃ ወይትባልሑ እምሰብእ።

**Mic 2:13** ዐርገ ዘይቀትል ቀትለ በቅድመ ገጾሙ። ወኃለፉ እምአናቅጽ ወወፅኡ እንተ ውስቴታ። ወሖረ ንጉሦሙ ቅድመ ገጾሙ ወእግዚአብሔር ይመርሖሙ፤

**Mic 3:01** ወይብል ስምዑ ዘንተ መኳንንተ ቤተ ያዕቆብ ወተረፈ ቤተ እስራኤል አኮኑ ለክሙ አእምሮ ጥበብ ወፍትሕ፡

**Mic 3:02** እለ ትጸልኡ ሠናየ ወተኃሥሡ እኩየ ወትመሥጥዎሙ አምእስቲሆሙ እምላዕሌሆሙ። ወሥጋሆሙኒ እምውስተ አዕፅምቲሆሙ፤

**Mic 3:03** ወበከመ በልዑ ሥጋሆሙ ለሕዝብየ እምውስተ አምእስቲሆሙ ወአዕፅምቲሆሙ። ወቀጥቀጡ አዕፅምቲሆሙ። ወገመዱ መሌሊቶሙ ከመ ሥጋ ውስተ ጽርሕት ወከመ አባል ውስተ መቅጹት።

**Mic 3:04** ከማሁ ይጸርሑ ኀበ እግዚአብሔር ወኢይሰምዖሙ ወይመይጥ ገጾ እምኔሆሙ ይእተ አሚረ እስመ አኅሰሙ ምግባሮሙ፡

**Mic 3:05** ከመዝ ይቤ እግዚአብሔር ላዕለ ነቢያት እለ ያስሕትዎሙ (ለ)ሕዝብየ እለ ይነዝርዎሙ በስነኒሆሙ ወይሰብኩ ሎሙ ሰላመ አልቦ ዘአዘዞሙ ወአንሥኡ ላዕሌሆሙ ቀትለ፡

**Mic 3:06** በእንተ ዝንቱ ሌሊተ ይከውነክሙ ራእይክሙ ወጽልመተ ይከውነክሙ ሰገልክሙ። ወየዓርቦሙ ፀሐይ (ለነቢያት) ወይጸልሞሙ መዓልት፤

**Mic 3:07** ወይትኃፈሩ ሐላምያነ ሕልመ ሐሰት። ወይከድኑ ከናፍሪሆሙ ሰብአ ሰገል ወየሐምይዎሙ ለኵሎሙ ወአልቦ ዘያጸምኦሙ፡

**Mic 3:08** እንከ ለእመ አነ ኢመላእኩ ኃይለ መንፈሰ እግዚአብሔር ኀይለ ወፍትሐ ከመ ይንግርዎ ለያዕቆብ ኃጢአቶ ወለእስራኤል ጌጋዮ።

**Mic 3:09** ስምዑ ዘንተ መኳንንተ ቤተ ያዕቆብ ወተረፈ ቤተ እስራኤል እለ ታስቆርርዋ ለጽድቅ ወትገፈትዕዋ ለርትዕ፡

**Mic 3:10** እለ የሐንጽዋ ለጽዮን በደም ወለኢየሩሳሌም በዓመፃ።

**Mic 3:11** መኳንንቲሃኒ በሕልያን ይኴንኑ። ወካህናቲሃኒ በዓስብ ያወሥኡ። ወነቢያቲሃኒ በወርቅ ያሰግሉ። ወላዕለ እግዚአብሔር ያሰምኩ። ወይብሉ አኮኑ እግዚአብሔር ምስሌነ ኢይረክበነ እኩይ።

**Mic 3:12** በእንተ ዝንቱ በበይነ ዚአክሙ የሐርስዋ ለጽዮን ከመ ገራህት ወትከውን ኢየሩሳሌም ከመ ልገተ ዓቃቤ ቀምሕ ወደብረ ቤቱሂ ከመ አመ ገዳም።

**Mic 4:01** ወይከውን በደኃሪ መዋዕል ያስተርኢ ደብረ እግዚአብሔር ድልወ ውስተ አርእስተ አድባር ወይትሌዓል መልዕልተ አውግር። ወይረውጹ ኀቤሁ አሕዛብ፡

**Mic 4:02** ወየሐውሩ ኀቤሁ ብዙኃን አሕዛብ ወይብሉ ንዑ ንዕርግ ደብረ እግዚአብሔር ውስተ ቤተ አምላከ ያዕቆብ ወያርዕዩነ ፍኖቶ ወንሖር በአሰሩ እስመ እምጽዮን ይወፅእ ሕግ ወቃለ እግዚአብሔር እምኢየሩሳሌም።

**Mic 4:03** ወይኴንን ማእከለ ብዙኃን አሕዛብ ወይዛለፎሙ ለአሕዛብ ጽኑዓን እስከ ነዋኅ አድባር ወብሔር ወይመትሩ ኰያንዊሆሙ ለማኅረስ ወአስይፍቲሆሙ ለመዓፅድ። (ወኢያ)ነሥኡ እንከ በኵናተ ሕዝብ ላዕለ ሕዝብ ወኢይትሜሀሩ እንከ ቀትለ።

**Mic 4:04** ወየዓርፉ እንከ ኵሎሙ ታሕተ ወይኖሙ ወታሕተ በለሶሙ ወአልቦ ዘይጌርሞሙ እስመ አፉሁ ለእግዚአብሔር ዘኵሎ ይመልክ ነበበ ከመዝ።

**Mic 4:05** እስመ ኵሎሙ አሕዛብ የሐውሩ በስመ አምላኮሙ ወንሕነሰ ነሐውር በስመ እግዚአብሔር አምላክነ (ለዓለም ወዓዲ)።

**Mic 4:06** ይእተ አሚረ ይቤ እግዚአብሔር አስተጋብአ ለቅጥቅጥ ወእትዌከፋ ለግድፍት ለእንተ አርኃቅዋ፡

**Mic 4:07** ወእሬስያ ለቅጥቅጥ ትርፍተ ወለግድፍተ ሕዝበ ጽንዕተ ወይነግሥ ሎሙ እግዚአብሔር በደብረ ጽዮን እምይእዜ ወእስከ ለዓለም።

**Mic 4:08** ወአንቲሂ ማኅፈድ ኖሎት ከመ ፀበል ትከውኒ ወለተ ጽዮን ትመጽእ ወትበውእ ውስቴትኪ ቀዳሚተ መንግሥት ባቢሎን ወለተ ኢየሩሳሌም።

**Mic 4:09** ወይእዜኒ ለምንት መከርኪ እኩየ ንጉሠኑ አልብኪ ጠፍአኑ ልብኪ ከመ ይእኅዝኪ ማኅምም ከመ እንተ ትወልድ፡

**Mic 4:10** ሐመምኪሂ ወተፅዕርኪ እንከ ወለተ ጽዮን ከመ እንተ ትወልድ። እስመ ናሁ ትወፅኢ እምሀገር ወተኃድሪ ውስተ ገዳም ወትበጽሒ እስከ ባቢሎን ወበህየ ያድኅነኪ ወበህየ ያነግፈኪ እግዚአብሔር አምላክኪ እምእደ ፀርኪ፡

**Mic 4:11** ወናሁ ይትጋብኡ ብዙኃን አሕዛብ ላዕሌኪ እለ ይብሉ ንትፈሣሕ ላዕሌኪ ወይሬእያ አዕይንቲነ በጽዮን፡

**Mic 4:12** ወእሙንቱሰ ኢያእመሩ ዘመከረ እግዚአብሔር ወኢያእመሩ ዘሀለየ እስመ አስተጋብኦሙ ከመ ክልስስት ውስተ ዓውደ እክል፡

**Mic 4:13** ተንሥኢ ኪዲዮሙ ወለተ ጽዮን። እስመ እሬስዮ ዘሐፂን ለአቅርንትኪ ወእሬስዮ ዘብርት ለሰኰናኪ ወታደቅቂዮሙ ለብዙኃን አሕዛብ ወተሐርሚዮሙ ለእግዚአብሔር ብዝኆሙ ወኃይሎሙ ለእግዚእ ኵሉ ምድር።

**Mic 4:14** ናሁ ትትፈየቲ ኦወለተ ፈያት በበትር ይዘብጡክሙ ውስተ መላትሂክሙ ኦመኳንንተ እስራኤል።

**Mic 5:01** ወአንቲኒ ቤተ ልሄም ኤፍራታ ውሕድ አንቲ ከመ ትኩኒ አእለፈ ይሁዳ እምኔኪ ይወፅእ ንጉሠ እስራኤል። ወፀዓቱኒ እምቅድመ መዋዕለ ዓለም።

**Mic 5:02** በእንተ ዝንቱ ይሁቦሙ እስከ ይእዜ ይትወለድ ወልድ ወእለ ተርፉሂ አኃዊሆሙ ይትመየጡ ኀበ ደቂቀ እስራኤል፡

**Mic 5:03** ወይቀውም ወይሬኢ መርዔተ በኃይለ እግዚአብሔር ወበስብሐተ ስመ እግዚአብሔር አምላኩ ይሄልዉ። እስመ ናሁ ይእዜ የዓቢ እስከ አጽናፈ ምድር፡

**Mic 5:04** ወትከውን ይእዜ ዛቲ ሰላም አመ መጽኡ ፋርስ ውስተ ምድር። ወአመ ዐርጉ ውስተ ብሔርነ ወይትነሥኡ ሰብአቱ ኖሎት ወሰመንቱ ሠራዊት፡

**Mic 5:05** ወይርእይዎ ለምድረ አሶር በኲናት ወለምድረ ነምሩድ ውስተ ሕዝአቱ ወትድኅኑ እምአሶር አመ መጽአ ውስተ ብሔርነ ወአመ ዓርገ ውስተ አድባሪነ።

**Mic 5:06** ወይከውን ተረፈ ያዕቆብ ውስተ አሕዛብ ከመ ጠል ዘይወርድ እምኀበ እግዚአብሔር ወከመ ነጠብጣብ ውስተ ተሐግ ዘኢይሴፎ ሰብእ ወኢይትአመን በደቂቀ እጓለ እመሕያው፤

**Mic 5:07** ወይከውን ተረፈ ያዕቆብ ማእከለ ብዙኅ አሕዛብ ከመ አንበሳ ውስተ እንስሳ በገዳም ወከመ እጓለ አንበሳ በውስተ መርዔተ አባግዕ ሶበ ይመጽእ ወይሰርር ወይመሥጥ ወአልቦ ዘያነግፎ፡

**Mic 5:08** ከማሁ ትትሌዓል እዴከ ዲበ እለ ይሣቅዩከ። ወይሤረው ኵሎሙ ፀርከ።

**Mic 5:09** ወይከውን ይእተ አሚረ ይቤ እግዚአብሔር እሤርዎን ለአፍራሲከ እማእከልከ ወአጠፍእ ሰረገላከ።

**Mic 5:10** ወእሤርዎን ለአህጉረ ብሔርከ ወአንህል ኵሎ አፅዋኒከ፡

**Mic 5:11** ወእስእር ኵሎ መሠ(ር)ያነ እምእደዊከ ወአልቦ ዘይትዋሣእ ለከ፡

**Mic 5:12** ወእሤሩ ግልፎከ ወምስለከ እማእከሌከ ወኢትሰግድ እንከ ለግብረ እደዊከ።

**Mic 5:13** ወእገዝም ምሕራማቲከ እማእከሌከ ወአጠፍኦን ለአህጉሪከ፡

**Mic 5:14** ወእገብር በቀለ ውስተ አሕዛብ በመዓትየ ወበመቅሠፍትየ። እስመ ኢሰምዑኒ፡

**Mic 6:01** ስማዕ ቃለ እግዚአብሔር ዘይቤ እግዚአብሔር ተንሥእ ተዋቀሦሙ ለአድባር ወይሰምዑ አውግር ቃለከ።

**Mic 6:02** ስምዑ አድባር ወአጽምዑ ቅሥተ እግዚአብሔር። ወቈላተ መሠረተ ምድር እስመ ይትዋቀሦሙ እግዚአብሔር ለሕዝቡ ወይዛለፎሙ ለእራኤል፡

**Mic 6:03** እንዘ ይብል ምንተ ረሰይኩከ ሕዝብየ ወምንተ አተከዝኩከ ወምንተ አጽሐብኩከ ንግረኒ።

**Mic 6:04** ናሁ አውፃእኩከ እምድረ ግብጽ ወባላሕኩከ እምቤተ ቅኔ። ወፈኖኩ ቅድሜከ ሙሴሃ ወአሮንሃ ወማርያምሃ።

**Mic 6:05** ተዘከር ሕዝብየ ዘመከረ ላዕሌከ [ባላ]ቅ ንጉሠ ሞአብ ወምንተ አውሥአ በለዓም ወልደ ቤዖር እምነ ሴጤም እስከ ገልገላ ከመ ይትዓወቅ ጽድቁ ለእግዚአብሔር።

**Mic 6:06** በምንትኑ እንጋ እረክቦ ለእግዚአብሔር ወእትወከፎ ለአምላኪየ ልዑል። እረክቦኑ እንጋ በመሥዋዕተ አልህምት ዘዓመት፡

**Mic 6:07** ይትወከፍኑ እንጋ እግዚአብሔር በአእላፍ አባግዕ ወእመ አኮ በአእላፍ ሐራጊት ስቡሓን ወእመ አኮ በበኵርየ በፍሬ ከርሥየ በእንተ ኃጢአትየ በጌጋየ ነፍስየ።

**Mic 6:08** ወእመቦ ዘገበርከ ሰብእ ምንት ሠናይ ወምንተ ይፈቅድ እግዚአብሔር እምኔከ ዘእንበለ ከመ ትግበር ጽድቀ ወታፍቅር ምጽዋተ ወትኩን ጥቡዓ ከመ ትትልዎ ለእግዚአብሔር አምላክከ።

**Mic 6:09** ቃለ እግዚአብሔር ይሰበክ በሀገርከ ከመ ያድኅኖሙ ለእለ ይፈርሁ ስሞ። ስማዕ ሕዝብየ መኑ ይሬሲ፡

**Mic 6:10** እሳተ ውስተ ቤተ ዓማፅያን። እለ ይዘግቡ መዛግብተ ዓመፃ ወይገፍዑ ወየኃሥሩ፡

**Mic 6:11** ይጸድቅኑ መዳልወ ዓመፃ ወቍናማተ እብነ ዓመፃ፡

**Mic 6:12** እለ መልእዋ ለብዕሎሙ በዓመፃ ወእለሂ ይነብሩ ወስቴታ ሐሰተ ይትናገሩ ወልሳኖሙኒ ዘጕሕሉት ውስተ አፉሆሙ፡

**Mic 6:13** ወአነሂ እእኅዝ እቅትልኪ ወአጥፍእኪ በእንተ ኃጢአትኪ፡

**Mic 6:14** ትበልዒ ወኢትጸግቢ ወይጸልመኪ ከርሥኪ ትመውቲ ወኢተሐይዊ ወኵሎሙ እለ ድኅኑ ይወድቁ በኵናት፡

**Mic 6:15** ትዘርኢ ወኢተዓርሪ፤ ትተክሊ ዘይተ ወኢትትቀብዒ ቅብዓ ወኢትሰትዪ ወይነ። ወይማስን ሥርዓቶሙ ለሕዝብየ፡

**Mic 6:16** ወዓቀብኪ ሕጎ ለአምሪ ወኵሎ ምግባረ ቤተ አካአብ ወሖርክሙ በምግባሮሙ ከመ ያብእኪ ውስተ ሙስና። ወእለሂ ይነብሩ ውስቴታ ውስተ ኃሣር ወጽእለተ አሕዛብ ይረክቦሙ፤

**Mic 7:01** አሌሊተ እስመ ኮንኩ ከመ ዘያስተጋብእ ቀሪበ በማእረር ወከመ ተቅራም አመ ቀሥመ ወይን አልቦ አስካለ ለበሊዕ ቀዳሚ ፍትወተ ነፍስየ፡

**Mic 7:02** እስመ ኃልቀ ኄር እምድር ወአልቦ ሰብእ ዘያረትዕ ኵሉ ይሳተፍ በደም ወኵሉ ያጠውቅ ቢጾ ወያመነድብ፡

**Mic 7:03** ወያነሥኡ እደዊሆሙ በእኩይ መልአክኒ ይስእል ወመኰንንኒ ይዬውህ ወዓቢይ ይትናገር ፍትወተ ነፍሱ ወአጠፍአ፡

**Mic 7:04** ለበረከቶሙ ከመ ፃፄ ዘይበልዕ ወያዓርግ ዲበ ንዋይ በዕለተ ጽልመት አሌለኪ በጽሐኪ ፍዳኪ ጊዜ ገዓር።

**Mic 7:05** ኢትትአመንዎሙ እንከ ለአእርክቲክሙ ወኢትትወከል በመላእክቲከ እምእንተ ትሰብክ ውስተ ሕፅንከ ተዓቀብ ኆኅተ አፉከ ከመ ትዕበያ።

**Mic 7:06** እስመ ወልድኒ የኃሥር አቡሁ ወወለትኒ ትትነሣእ ዲበ እማ ወመርዓት ዲበ ሐማታ ወኵሉ ሰብአ ቤቱ ይፃረሮ ለሰብእ።

**Mic 7:07** ወአንሰ ዲበ እግዚአብሔር አዓርፍ ወእሴፈዎ ለአምላኪየ ወመድኃንየ ወይሰምዓኒ አምላኪየ።

**Mic 7:08** ኢትትፈሥሑ ጸላእትየ እመኒ ድኅፅኩ እትነሣእ። ወእመኒ ነበርኩ ወስተ ጽልመት እግዚአብሔር ያበርህ ሊተ።

**Mic 7:09** ተግሣጸ እግዚአብሔር አንሰ ተዓገሥኩ እስመ ዓበስኩ ሎቱ እስከ የጸድቀኒ ፍትሕየ ወይገብር ሊተ ቅሥትየ ወያገብአኒ ውስተ ብርሃን ወእሬእያ ለጸድቁ፡

**Mic 7:10** ወትሬኢ ጸላእትየ ወትለብስ ኃፍረተ እንተ ትብለኒ አይቴ እግዚአብሔር አምላክከ። ወይሬእያሃ አዕይንትየ ይእዜ ትከውን ከመ ጽንጉን ዘይከይዱ ውስተ ፍኖት።

**Mic 7:11** ዕለት ሊተ አሐንጽ ጥቅመኪ ዕለት ለአማስኖ ሕግ ዕለት ውእቱ።

**Mic 7:12** ወኀቤኪስ ይመጽኡ እምፋርስ ወአህጉር ጽኑዓት ወእምጽኑዓት እስከ ፈለግ። ወእምባሕር እስከ ባሕር ወእምአድባር እስከ አድባር።

**Mic 7:13** ወትማስን ምድር ምስለ ኵሉ ዘይገብራ እምፍሬ እከየ ምግባሮሙ።

**Mic 7:14** ረዓይ ሕዝበከ በበትርከ ዓባግዓ ርስትከ እለ የኃድሩ ባሕቲቶሙ ወይትረዓዩ ውስተ ኦም ዘማእከለ ቀርሜሎስ ዘባሳን ወገለአድ በከመ መዋዕለ ዓለም።

**Mic 7:15** ወከመ መዋዕል ዘአመ ዓርጉ እምግብጽ ወአርአዮሙ መንክረ፡

**Mic 7:16** ወይሬእ(ዩ) አሕዛብ ወይትኃፈሩ በኵሉ ኃይሎሙ ወይወድዩ እደዊሆሙ ዲበ አፉሆሙ ወይጠይኡ እዘኒሆሙ።

**Mic 7:17** ወይልሕሱ መሬተ ከመ አርዌ ምድር ወይትከወሱ በውስተ ማዕገቶሙ ወይደነግፁ እምእግዚአብሔር አምላክነ ወይፈርሁ።

**Mic 7:18** መኑ አምላክ ከማከ ዘየአትት ኃጢአቶሙ ወይትዓደዉ አበሳሆሙ ለርስቱ ለእለ ተርፉ ወኢያጸንዕ ለዓለም መዓቶ። እስመ ፈቃዴ ምሕረት ውእቱ።

**Mic 7:19** ወይትመየጠነ ወይሠሃለነ ወያሠጥሞን ለኃጣውኢነ ወይዌርዎን ውስተ ቀላየ ባሕር ለአበሳነ፡

**Mic 7:20** ወትሁቦ ጽድቀ ለያዕቆብ ወሣህለ ለአብርሃም በከመ መሃልከ ለአበዊነ በመዋዕለ ትካት።